b"\n_START_ARTICLE_\nJes\xc3\xbas Farga i Munt\xc3\xb3\n_START_SECTION_\nBiografia\n_START_PARAGRAPH_\nNascut a Sana\xc3\xbcja i format com a pastisser a Lleida i com a p\xc3\xa8rit a Manresa, quan tenia 20 anys va abandonar el negoci familiar dels pares, de pastisseria i ultramarins, i va traslladar-se a Barcelona on l'any 1957 va iniciar el negoci al capdavant de la pastisseria Farga del carrer Gran de Gr\xc3\xa0cia. Posteriorment va crear una xarxa de pastisseries i un petit negoci de gelats i pastissos congelats que distribu\xc3\xafa als restaurants m\xc3\xa9s importants de Barcelona._NEWLINE_Animat per un dels seus fills, va fer una aproximaci\xc3\xb3 a l'empresa de gelats americana H\xc3\xa4agen Dazs per importar-ne els productes, per\xc3\xb2 no el van escoltar i llavors va decidir crear la seva pr\xc3\xb2pia marca de gelats. L'any 1991, despr\xc3\xa9s d'investigar durant sis mesos la f\xc3\xb3rmula de gelat sense aire elaborat amb productes naturals, i de rebre l'ajuda d'un t\xc3\xa8cnic americ\xc3\xa0, va crear la marca Farggi. El nom de la marca va sorgir en un viatge a It\xc3\xa0lia, quan els seus amics li deien fent broma il commendatore Farggi. La fabricaci\xc3\xb3 de gelats es va convertir en la seva passi\xc3\xb3 i el motor del negoci._NEWLINE_El grup va anar incrementant la seva capacitat de fabricaci\xc3\xb3 i l'any 2008 va comprar a Unilever la planta productiva de Frigo situada al districte 22@ de Barcelona, en una adquisici\xc3\xb3 avalada per la Generalitat que va evitar 80 acomiadaments. Aquesta planta es convert\xc3\xad en el quarter general del grup Farga-Farggi._NEWLINE_Tamb\xc3\xa9 va ser vicepresident del FC Barcelona encarregat del futbol base, durant la presid\xc3\xa8ncia de Joan Gaspart (2000-2003), agafant el relleu del directiu Josep Mussons que havia realitzat aquesta tasca durant la presid\xc3\xa8ncia de N\xc3\xba\xc3\xb1ez. Posteriorment fou vicepresident de la Federaci\xc3\xb3 Catalana de Futbol._NEWLINE_Casat amb Maria Magdalena Bertr\xc3\xa1n, varen tenir 4 fills, Eduard, Llu\xc3\xads, Marga i Elena, implicats en diverses \xc3\xa0rees de l'empresa. Va morir a Barcelona el 4 d'agost de 2011 i el seu funeral se celebr\xc3\xa0 el 6 d'agost a l'esgl\xc3\xa9sia de Sant Vicen\xc3\xa7 de Sarri\xc3\xa0. En honor seu el FC Barcelona va guardar un minut de silenci en un partit jugat el 6 d'agost al Cowboys Stadium de Dallas._NEWLINE_El 2012 fou condecorat a t\xc3\xadtol p\xc3\xb2stum amb la Medalla al treball President Maci\xc3\xa0 de la Generalitat de Catalunya."